ADVANC จ่อรับใบอนุญาตคลื่น 700MHz ขยายเครือข่าย 5G รองรับการให้บริการเพิ่ม
ADVANC จ่อรับใบอนุญาตคลื่น 700MHz ขยายเครือข่าย 5G รองรับการให้บริการเพิ่ม เสริมแกร่งความจุโครงข่าย
16 มี.ค. 2564

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่บริษัทได้แจ้งเมื่อวันที่ 19 กุมภาพันธ์ 2563 ถึงผลการประมูลคลื่นความถี่สำหรับกิจการโทรคมนาคมย่าน 700 MHz จากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
โดย บริษัท แอดวานซ์ ไวร์เลส เน็ทเวอร์ค จำกัด (AWN) ซึ่งเป็นบริษัทย่อยร้อยละ 99.99 เป็นผู้มีสิทธิได้รับใบอนุญาตให้ใช้คลื่นความถี่สำหรับกิจการโทรคมนาคมในช่วงความถี่วิทยุ 733MHz-738MHz คู่กับ 788MHz-793MHz (ความกว้าง 2×5 MHz) มีระยะเวลาใบอนุญาต 15 ปี ด้วยราคารวมทั้งสิ้น 17,154 ล้านบาท (ไม่รวมภาษีมูลค่าเพิ่ม) แบ่งการชำระเงินเป็น 10 งวด งวดละ 1,715.4 ล้านบาท โดยชำระเงินงวดแรกภายใน 15 วัน ก่อนวันเริ่มต้นการอนุญาตให้ใช้คลื่นความถี่
อย่างไรก็ดี ล่าสุด AWN ได้ชำระเงินค่าคลื่นความถี่ย่าน 700 MHz งวดแรก จำนวน 1,715.4 ล้านบาท และดำเนินการตามเงื่อนไขและหลักเกณฑ์ที่กสทช. ประกาศกำหนดเรียบร้อยแล้ว โดย กสทช.จะดำเนินการออกใบอนุญาตให้ใช้คลื่นความถี่ย่าน 700 MHz ให้แก่ AWN ต่อไป
ทั้งนี้ คลื่นความถี่ 700 MHz ถือเป็นคลื่นความถี่มาตรฐานของเทคโนโลยี 5G ในย่านความถี่ต่ำที่มีคุณสมบัติโดดเด่นในด้านความครอบคลุม (Coverage) และเมื่อรวมกับคลื่นความถี่ 700 MHz ที่เคยได้รับจัดสรรจำนวน 2×10 MHz รวมเป็นแถบความกว้างทั้งหมด 2×15 MHz จะส่งเสริมให้มีความจุโครงข่ายมากขึ้น ซึ่งจะช่วยให้เอไอเอสสามารถขยายเครือข่าย 5G ได้ครอบคลุมพื้นที่กว้างขวาง พร้อมรองรับบริการใหม่ๆที่จะเกิดขึ้นในอนาคตได้อย่างมีประสิทธิภาพ